คลังห่วงครึ่งปีแรกเศรษฐกิจซบ
คลังเร่งสุมมาตรการดันเศรษฐกิจโตตามเป้า 3.8% หลังครึ่งปีแรกแรงขับเคลื่อนต่ำ
7 ม.ค. 2559

คลังเร่งสุมมาตรการดันเศรษฐกิจโตตามเป้า 3.8% หลังครึ่งปีแรกแรงขับเคลื่อนต่ำ
นายสมชัย สัจจพงษ์ ปลัดกระทรวงการคลัง เปิดเผยว่า ขณะนี้มีความน่าเป็นห่วงเศรษฐกิจไทยในครึ่งแรกของปีว่าจะมีแรงขับเคลื่อนเพียงพอหรือไม่ ในขณะที่ครึ่งปีหลังคาดว่าเศรษฐกิจจะขยายตัวได้ดีจากการเม็ดเงินลงทุนในโครงการขนาดใหญ่จะเข้าสู่ระบบเป็นจำนวนมาก
อย่างไรก็ตาม จากการประเมินของกระทรวงการคลัง เศรษฐกิจไทยไตรมาสแรกของปีนี้ยังขยายตัวได้ในระดับดี เพราะยังมีผลของมาตรการเร่งลงทุนโครงการขนาดเล็กไม่เกิน 1 ล้านบาท โครงการลงทุนตำบลละ 5 ล้านบาท มาตรการกระตุ้นอสังหริมทรัพย์จากที่ธนาคารอาคารสงเคราะห์ (ธอส.) และมาตรการสินเชื่อดอกเบี้ยต่ำให้ผู้ประกอบการเอสเอ็มอีอีก 5 หมื่นล้านบาท
ขณะที่การขยายตัวของเศรษฐกิจไตรมาส 2 ปีนี้ ต้องพิจารณาว่าจะต้องหามาตรการกระตุ้นเข้าไปเสริมในช่วงไหน เพื่อให้มีแรงขับเคลื่อนต่อเนื่องไปถึงไตรมาส 3 และ 4 ทำให้เศรษฐกิจขยายตัวได้ตามเป้า โดยสภาพการณ์ขณะนี้คลังยังมั่นใจว่าเศรษฐกิจปีนี้จะขยายตัวได้ 3.8% แต่ต้องติดตามปัจจัยผลกระทบต่างๆ อย่างใกล้ชิด เพื่อออกมาตรการสั้นกลางยาวออกมาดูแลเศรษฐกิจให้มีความเหมาะสม
ทั้งนี้ นายสมคิด จาตุศรีพิทักษ์ รองนายกรัฐมนตรี ได้สั่งให้คลังเร่งออกมาตรการชุดใหม่มาขับเคลื่อนเศรษฐกิจให้ขยายตัวตามเป้าที่ตั้งไว้ 3.8% เนื่องจากเป็นห่วงว่ามีปัญหาจำนวนมากที่จะทำให้เศรษฐกิจชะลอตัว ทั้งเศรษฐกิจโลกผันผวน ราคาน้ำมันและสินค้าโภคภัณฑ์ตกต่ำ
สำหรับมาตรการชุดใหม่ที่ จะออกมา จะดูแลผู้มีรายได้น้อย เกษตรกร เป็นหลัก โดยจะให้สถาบันการเงินอัดฉีดสินเชื่อ ผ่อนปรนการชำระหนี้ รวมทั้งจะพยายามดึงเอกชนให้เข้ามาช่วยเหลือผู้มีรายได้น้อย โดยให้แรงจูงใจลดหย่อนภาษีและแรงจูงใจที่ไม่ใช่ภาษี เช่น การจ้างงานผู้สูงอายุที่เกษียณทำงานต่อ ก็อาจจะได้รับการลดหย่อนภาษีเพิ่ม เป็นต้น